Sveitarstjórn samþykkir styrk til Björgunarsveitarinnar Dalvík Á 319. sveitarstjórnarfundi sem haldinn var í dag var eftirfarandi bókað : Sveitarstjórn þakkar Katrínu Sigurjónsdóttur , sveitarstjóra , fyrir ötula vinnu og utanumhald við erfiðar aðstæður , að halda fólki upplýstu og að halda utan um samfélagið . Í veðurhamförum liðinnar viku gegndi Björgunarsveitin Dalvík lykilhlutverki í viðbragðsaðgerðum . Í svona aðstæðum er Björgunarsveitin okkar lykilaðili . Sveitarstjórn Dalvíkurbyggðar þakkar Björgunarsveitinni Dalvík af heilum hug fyrir þeirra dýrmæta sjálfboðaliðastarf í þágu samfélagsins . Sveitarstjórn Dalvíkurbyggðar samþykkir samhljóða með 7 atkvæðum að veita Björgunarsveitinni Dalvík viðbótarstyrk , 3 miljónir króna , vegna dýrmæts og óeigingjarns framlags þeirra til samfélagsins á ögurstundum . Styrkurinn greiðist í desember af fjárhagsáætlun 2019 .